|  |  |  |
| --- | --- | --- |
| **בנק ישראל**דוברות והסברה כלכלית | לוגו בנק ישראל | ‏ירושלים, ט"ז באב תשע"ז‏‏8 באוגוסט 2017 |

הודעה לעיתונות:

**המסחר בשוק מטבע החוץ בחודש יולי 2017**

# התפתחות שער החליפין – היחלשות השקל מול הדולר ומול האירו במקביל להיחלשות הדולר בעולם

במהלך חודש יולי נחלש השקל מול הדולר בשיעור של 1.8% ונחלש מול האירו בשיעור של 4.7%.

מול מטבעות שותפות הסחר העיקריות של ישראל, כפי שמשוקלל בשער החליפין הנומינאלי האפקטיבי, נחלש השקל בכ- 3.1%.

בעולם, נחלש הדולר ביולי מול רוב המטבעות העיקריים בכלל זה ב- 2.8% מול האירו, ב- 1.0% מול הפאונד הבריטי, וב-1.2% מול הין היפני; מנגד התחזק הדולר ב-1.1% מול הפרנק השוויצרי.

# תנודתיות שע"ח –עליה בסטיית התקן בפועל במקביל לעליה בסטיית התקן הגלומה

סטיית התקן של השינוי בשער החליפין שקל/דולר – המייצגת את התנודתיות **בפועל** בשער החליפין – עלתה החודש בכ- 3.1 נקודת האחוז ועמדה בסוף חודש יולי על 7.5%.

רמתה הממוצעת של סטיית התקן הגלומה במסחר באופציות על שקל/דולר "מעבר לדלפק" עלתה החודש בכ-0.7 נקודת אחוז ועמדה בסוף יולי על 7.6%.

במקביל, סטיות התקן הגלומות באופציות על מט"ח בשווקים מתעוררים ומפותחים עלו אף הן, ועמדו בסוף החודש על רמה ממוצעת של 8.8% ו- 7.7% בהתאמה (ראה תרשים 4).

סטיית התקן הגלומה במסחר באופציות על שער החליפין מייצגת את התנודתיות **הצפויה** בשער החליפין.

# נפח המסחר בשוק המט"ח– ירידה בנפח המסחר הכולל במקביל לעליה בחלקם של תושבי חוץ בנפח המסחר הכולל

**נפח המסחר הכולל** במטבע חוץ בחודש יולי הסתכם בכ-154 מיליארדי דולרים, בהשוואה לכ-157 מיליארדים בחודש יוני. נפח המסחר היומי הממוצע עלה בכ-3% ועמד על 7.3 מיליארד דולר ביום.

**נפח המסחר בעסקות המרה** (עסקות ספוט ועסקות פורוורד) הסתכם בחודש יולי בכ-36 מיליארדי דולרים. הממוצע היומי של נפח המסחר בעסקאות המרה עלה ביולי בכ-30% בהשוואה לחודש יוני.

**נפח המסחר באופציות למט"ח "מעבר לדלפק"** (אופציות שלא נסחרות בבורסה לני"ע) הסתכם בחודש יולי ב- 9.1 מיליארדי דולרים. הממוצע היומי של נפח המסחר בחודש יולי עלה בהשוואה ליוני ועמד על כ- 434 מיליוני דולרים.

**נפח המסחר בעסקות החלף** הסתכם ביולי בכ- 107 מיליארדי דולרים, בהשוואה לכ-120 מיליארדים ביוני.

הממוצע היומי של נפח המסחר בעסקות החלף ירד בכ-7% מחודש שעבר ועמד על 5.1 מיליארדי דולרים ביום.

**חלקם היחסי של תושבי חוץ בנפח המסחר הכולל** (עסקות המרה, עסקות באופציות ועסקות החלף) עלה ועמד בסוף חודש יולי על כ- 38.6%. העלייה נבעה מגידול בהיקף הפעילות של תושבי חוץ בעסקאות המרה ואופציות.

## לוחות ותרשימים

****

****

****

****



